标题：黄彦士
人物简介
黄彦士(1569-1630)，湖北黄陂人，字抑美，号武皋，万历三十二年甲辰科（1604）第三甲同进士出身[1]，任贵州道监察御史。其为明朝政治人物，属以吴亮嗣、官应震为首的“楚党”，与东林党人为政治对立派。
主要事迹
明神宗万历年间，问津书院开始倡修《问津院志》，中州巡抚黄彦士主修并作序言。[2]
文献记载
黄彦士，字抑美，黄陂人，万历进士，官御史，会有孝定太后之丧，赞神宗行三年丧，示后世法，神宗是之。光宗践祚，上言十一事。熹宗立，复上讲学疏。巡按河南，未发，见潞藩税监横，杖其党数人，请立撒税监。卒以抗直左迁归。（《大清一统志》）
 黄彦士，字抑美，黄陂人，万历甲辰进士，授行人，晋御史，会孝定太后崩，赞神宗行三年丧，神宗是之，曰：“黄御史真君子。”及按茶马，详考牧政，条利害十上之。光宗践祚，复条上十欵，自圣躬以及边防，俱切中时政。熹宗立，上讲学疏。按中州，见潞藩税监苛横，杖其渠数人，立撒税监，以租附有司，奏按强豪不少贳。卒以抗直左迁，作甘露书院，密迩程祠，日与其弟商求圣学。（《三楚文献录》《湖广通志》《问津院志》金国钧《黄陂县志稿》）
 黄彦士，号武皋，万历甲辰进士，授御史。会孝定太后崩，疏请神宗复古制，终三年丧。神宗心是之，曰：“黄御史真君子。”宫中不解缞服。熹宗即位，疏请讲学。差按中州，潞藩监税者不法，责革之，而归征撒于有司。比归，值岁饥，仿古义仓常平法，取新出陈，而民得不殍。建甘露书院，迩二程夫子祠，商求圣学，继仁诚之志，自家塾至服官以及归里如一日。所著有疏草四卷，《甘露馆集》十卷诗古文行世。弟奇士，字武滨，初纳贽于耿楚侗。甲午举于乡，授寿州学正，设四科教士，首德行，次经济，三制艺，四骑射诗赋，学者无虚日。其学以静入，以悟精，以修实。与人言，必抉心髓以示。时人称为“二黄先生”。（康熙二十四年《黄州府志》卷七）
 黄彦士，字抑美，号武皋，与仲氏武滨弟兄师友，人谓有二程家风，后共登仕籍，壎篪唱和几四十年。公初任太行，不通权要。一入台中，即上书款策，废茶马，劾权珰之横，参总宪之党，举朝为之咋舌。至于裁滥免，缉客兵，止汴米，募丁壮，殄土豪张万儿，名震京师，有“铁面小黄”之谣，以公形貌短小也。神宗尝览公奏，曰：“黄御史真君子！”后按茶马陕蜀，复按中州，革弊除奸，不避权要，卒以骨鲠左迁。公遂谢职不仕，里居十载，门径萧然，日事讲学。他如拯溺救荒，社仓保甲诸义义举，邑中赖之。属纩时，犹正襟危坐，以学问为倦倦焉。年六旬卒。多著书行世。崇祯间崇祀。（《黄陂县志》《古今图书集成·氏族典》）
 甘露书院在甘露山下，系黄武皋、武滨兄弟捐赀建。尝与进之韩公、颐宾翁公、笃伯周公、葆之邓公、汃泊邓公、以我王公、起华段公、幼学周公、源堤邓公诸人讲学其中。今牌位尚存，中设二程夫子本主祀焉。甘露寺，在县东十里，隆庆元年重建，为黄武皋、武滨二先生读书处。内祀二程并诸讲学者。（《黄陂县志》）黄彦士，湖广人，万历四十三年巡茶阅边。（《宁夏府志》卷九职官）
文学作品
《问津院志序》
吾郡诸同志以问津书院落成，爰辑院志，命武皋黄子叙数语简端。黄子何能叙之哉，唯详观卷第，考其序次本末，益慨然圣道，知志是者之用意良深矣。
天生夫子，不唐虞三代，而使之齐、宋、卫、陈、蔡及楚，所如不合，岂不谓穷耶？顾穷矣，而彼妇可出，尼溪可沮，书社可阻，以至荒江野水、幽闲寂寞之滨，若丈人接舆、沮溺者流，无不关其论说，卒之揽辔踟蹰，临流数语，昭来兹，开万古，岂非圣道之无不函盖哉？顾其间亦有幸、不幸焉。
圣门之徒号三千，《家语》、《阙里志》所载，名姓可指者，仅七十有七，至见之《论语》不过十数人。此十数人中，若曾点、漆雕开不过数语。幸而有此数语，设不幸而并此数语无之，则曾点、漆雕开亦与三千、七十无所发明者等。
今去圣既远，幸从千百世下逆想吾夫子曩者适楚时，既不见知于楚公子申，因不遇于楚之君，以为楚君臣之不幸。而丈人接舆、沮溺者流，乃能以其若远若近动夫子于荒江野水之滨，使后之人识其地，馨香其祀，学者以时习礼，俨登阙里之堂，未始非楚人之幸也。故虽圣人既往，百家邪说惑乱千有余年，而濂溪周子旧迹，楚南二程夫子，复从吾邑兴起，是皆自楚地发之。麟洲先生倡道于此，宋、元诸儒乃大兴问津之业，岂非幸之又幸与！
今天子明圣，躬行道化，上自都城，下暨郡邑，筑室聚讲者无虑千计。吾辈仰承先圣，下绍诸儒遗风，共集斯地，日有会，月有课，亦幸与四方诸同志互相质证，以共发明夫子之道。而是志适成，其用意亦良可考矣，宁第曰志彼山川遗迹已哉！
《杨大中丞楚璞留饮豫顺堂赋赠二律》
【其一】
上相旌旄出上台，小堂遥枕朔方开。
山连大漠飞霜迥，地逼黄河出塞来。
禹贡不臣荒服国，汉皇空上单于台。
清时帷幄多闲暇，客到何妨数举杯。
【其二】
使槎七月犯星河，幕府逢迎礼数多。
客里衣裳惊岁晚，天涯风雨怯秋过。
黑山鼙鼓闲骠骑，紫塞壶觞老伏波。
借问古来专阃者，几人无事听夷歌！
《御史黄彦士疏新政十事[3]》
（泰昌元年，即万历四十八年，1620年八月）癸丑，御史黄彦士疏新政十事：
一曰隆孝思：窃闻先皇居太后之丧，易月之馀，宫中不觧衰服，维时臣有服制之疏，谨再封进以请，乞下礼部，条其所宜，著为定礼，权于易月之中，不失三年之爱。
一曰摄圣躬：皇上睿质清癯，急在保摄。然保摄之道，无如日御讲读，接宫妾之时少，接贤士之日多，以养心，则义理明而志益清，以练事则嗜欲夺而身益固，令名寿考皆本於此。
一曰备辅导：顷以辅理乏员，再推矣。臣以此举宜不论资格，不拘内外，兼才则以备方员之画，偏才则以调甘苦之和，慎简而信任之，庶一德一济。
一曰勤政事：皇上旬日以来批答虽速，延见尚稀。臣请朝讲之暇时，御便殿延问辅弼科道差遣诸臣，以励职掌，以决机宜，庶无丛脞之患。
一曰通言路：先皇之朝，言路似通实塞，乃新主君临，人思自効，即言不当，亦无惜批发，使人得言所欲言，言路以辟而通，又使人择言后言，言路以清而通也。
一曰起废弃：山林诸臣业分别起用矣，诸臣才品不同，皆足备录用，然或有经论列清议难容者，此辈岂容滥徼新宠。宜考去国之繇，参平心之论，毋以影响轻訾老成，亦毋慕调停，反空善类可也。
一曰振吏治：迩年人竞而鲜耻，风自下流，咎繇上作。若高下一程其材能，迁转一叙其资俸，恬退者奖，人何乐於奔竞？疏简者登，人何乐于多费？是惟严饬提衡，上下互相振刷，庶挽回有机耳。
一曰谨阉寺：旧制以供扫除，而今极重难返矣。此辈间有贤者，而君侧每易为私 。臣谓嚬笑必不可假借，政事必不可干豫，钱粮必不可乾冒。至于中旨口传，须防炀灶之歼进，称孝顺应杜规利之窦。新主当阳，宵小观望，当剪萌芽，毋使滋蔓。
一曰严武备：都会重地，恃一京营兵，有十二万，老弱者汰则兵精，汰存者练则技熟。新天子赫然震怒，文武将吏号令严，赏罚必令行禁止，此不可不急饬者也 。
一曰固边防：盖九边事，视一经略，经略而不足任也，宜亟易其人，不可复掣其肘。迩经略以病告，若果难支，岂可反以身累封疆？故经略之才尤不可不急搜者。
凡此十事庶几为新政之助，惟皇上俯赐采纳。不报。
《杨大中丞楚璞留饮豫顺堂赋赠二律》
【其一】
上相旌旄出上台，小堂遥枕朔方开。
山连大漠飞霜迥，地逼黄河出塞来。
禹贡不臣荒服国，汉皇空上单于台。
清时帷幄多闲暇，客到何妨数举杯。
【其二】
使槎七月犯星河，幕府逢迎礼数多。
客里衣裳惊岁晚，天涯风雨怯秋过。
黑山鼙鼓闲骠骑，紫塞壶觞老伏波。
借问古来专阃者，几人无事听夷歌！
《南池泛舟呈杨楚翁大中丞四首》
【其一】
清溪流水暗通河， 柳叶芦花藉碧莎。
客到醉骑山简马，兴来书洗右军鹅。
【其二】
酒满船舱秋满空， 欧公乐事物皆同。
却叫鸥鹭知人意， 不恋无心海上翁。
【其三】
荻芦花发最宜秋， 池馆霏微暑气收。
疑是山阴乘雪后，不知明月满汀洲。
【其四】
秋来张翰思茫茫，荇带牵风十里长。
泽畔沉碑人不见，到今犹说杜襄阳。
《太原王氏宗谱序》
太原王氏者何？我太祖皇帝削平海宇、宠锡从龙诸佐、诏封太原郡侯、世袭德安卫千户、王公讳胜，字匪躯，号蹇臣大人之嫡裔也。世居饶之乐平，缘太祖起兵江东，公与韩成及丁普郎三十六人，计献火攻，逆焰以消，正统以定，功真跨武绑侯赤壁而上之，尔时固无奖锡也。鼎既定。上曰：鄱阳诸将，厥功伟哉，不可不嘉。乃丕绩，以为从王者劝，按功授封，公以第四功得太原郡侯，世袭德安卫千户，长用公兄弟三人与其母太夫人扶公来楚，占籍德安金泉寺一保，后又移封陕之潼关。长用公西廼命其仲弟富于德安，守坟墓，奉祭祀，躬季弟佐与子若侄分籍于黄陂高邑里之象山，而后迪之官。
尝观诸物类，土膏滋息，何物不可发生，而徂徕之松，新甫之柏，据其地而成良木，人工呈巧，何器不能表巽，而燕亟函粤傅镈，宋斤鲁削，迁其地而弗能良,何公一若夙契乎！象山一杯土而默牖，长公奉诏奔驰而来也。
兹者子姓蕃衍，爰有修谱之举，而徵序于余。以余纵人类之众，林林总总，塞满乾坤，谁非黄炎一十四姓之支派？夫固有所以相沿于不朽者，而不磐乎谱之有与无也。要之，尊祖敬宗，收族辩氏，奉祭祀、绵世系，非谱无以见其统有宗，而会有元、吾思公之忠贞壮山河，而安社稷，宁不可以光简册而寿编摹，又光继起诸君子之孝反以为根柢，诗书以为质斡，文章以为光华，善继善述，更有以绍闻公之衣德，言于靡既也哉，则兹谱之修安知后此不有昌寝炽、信蓰什佰于今日者。余谊泰忝蜩娅知公世系独详，弗敢忘为谀美之词，因略序其梗概于简端，而一切人文之秀发、与夫科甲之缠绵、兹不弗赘、前明赐进士出身都察院监察御史奉敕巡察河南等处地方加五级。
太原公七世孙婿武皋黄彦士顿首拜撰
《行乡约法序》
乡约之法，即古比闾族党遗意，牧民者万善之根本也。夫牧民者，期于安之、养之、教之而止矣。此法行，户口于是乎取焉，田亩于是乎取焉。是故可以稽逃亡，可以清赋税，可以别淑慝，可以靖盗贼，可以恤贫困，可以移风俗，故曰万善之本也。
今郡邑多行之者，然而其效不臻，何也？有司往往以为应上之具，或行之而法不备，或备矣而时不久。上既以刍狗陈之，民亦以土羹玩之，已非法之过也。语曰：非常之原，民惧焉。及臻厥成，天下晏如也。立法之初，小小劳扰，岂能无之，若行之而三年五年，愈详愈密，愈习愈安，民且乐其利于善良者，而趋之矣。乐而趋之，百年可无变矣。夫三年五年，司牧者一考再考之日也，若使位政之始，即设诚而行之，必有观其法之成而解任者矣，惮三年五年之劳，而忽百年之计，何其虑之不长也。
不佞是书之颁，不过取前人所已行者，稍稍增损而布之，岂有他谬巧？能使法之，即举要亦需贤有司共成其美而已矣。然既已布之，必不敢以刍狗自视，且将着为令甲定为课程，巡方所至，进父老子弟而问之，以验其当否，其他以差往者，必稽也。以事至者，必询也，而牧民者之殿最，亦于是乎取焉。不佞岂自为哉，亦与诸位兹土者共此民尔，并以告夫执事者。
《近畿开荒疏》
明实录-神宗实录卷519
万历四十二年四月乙巳
礼科给事中姚永济题称，御史黄彦士有近畿开荒一疏：盖当今讲求地利生财之法，信无逾此，无何而司礼监太监卢受疏，至以为侵御苑，伤龙脉，嗟此尽力之民，且奉内旨，严提拟罪矣。伏睹《大明会典》一款，嘉靖十三年令各处荒地许诸人开恳，永为己业，又查万历二十九年，恩诏款开近京水田，往往既恳成熟，被势豪占夺，今后许被害奏告重处，是招恳之条，不啻三令五申矣。又查往事，如秦中郑国白公穿泾水入灌田，遗迹可按，若仍引泉筑防，千里不难沃壤，而沿边蓟门左右，如玉田、豊润、涿州、宝坻，近京小马房、青龙桥等处。何地不可耰锄？夫江南之田，全资灌溉，水车人无遗力，非甚水旱，皆可支持，若西北田土草莱，四塞镃基不亲，是南争于所不足，北弃于所有余，南民若不得其地，北地若不得其民。今天地气候近转，北方阴晴寒暑，花果麦稻无弗如南者，迩年恳地成田，熟者十分有九，京米之不甚贵，皆由于此。若使京东开成，推之全辅诸郡，诸郡开成，推之边塞诸藩，三年究其成，万世席其利矣。该监饰挖浚以便封殖，阻良议而虐平民，其于国家远大之图所防害非细。疏入留中。
《南京户部司务、前国子监学正仲弟守拙公行略》
余弟以去年官南雍，会大司成李公至，器重之，属修《南雍志》，志成。今年孟夏，寓书余曰：“世之所以成我者，大都文耳，鲜有察吾之心者。吾隐志决矣。”居无何而讣闻。余哭之累日月，觉生趣顿减。呜呼，痛哉！
余弟少余二岁，甫澡发就外傅，则与昼同席，夜同寝，相依数十年。其密语有人不及闻者，其内行有人不及见者，知弟者，莫若余。夫举人者，内不避亲，弟始终于学以卒世，而不以亲成讳，不以闻于大君子知道者乞言以垂不朽，仁者不忍也。世之好名也，其所状余每疑焉，类皆饰不必有之行事，以干谀墓之言，素习者质诸其人，弗肖也。余弟易箦之前一日，手书示儿曰：“余习未能尽除，然已有所闻矣，含笑以去可也。”弟之不自欺若此，余安忍以欺语目之！谨述其平生之众著于耳目者。
弟讳奇士，字守拙，号武滨。先世为江西卢陵人，始祖受，国初为湖广元帅，因著籍陂。传五世为祖应瑞，至性孝友。少时家中落，兄应钊被掠，鬻之饶州。晚谋归，则应瑞埒素封矣，中分以居。应瑞生思淮，隐于诗。思淮生希哲。希哲生儒，事亲以孝闻，补诸生，饩食。以艰于嗣，四十辄弃去。晚生先父云阖，官教授，后封御史。自读书行义外，绝无他嗜好，与物怡然，终不见喜愠之色。学者私谥仁诚先生，祀名宦乡贤。乌揽府经历冯青湖公，邑宿儒，诗经士尽出其门，先祖受学焉。奇仁诚公，以先母字焉。曰：“吾季女，骨相非凡，儿佳配也，必大尔宗。”
生三子，弟居仲。生有异质，自入小学，日诵二千余言，不再过。九岁，善属文；年十四，偕余补诸生。通五经，遍涉诸子史，名出曹偶，而举动温驯，不屑为文士习。与韩进之、邓源湜、镇之、葆之、段任我、周笃伯、幼学翁颐真、王以我、王居华为友。会祝石林公教授陂，名其社曰“同善”。每语语，辄移日。遂仰而叹曰：“功名外，更有一桩大事。”即嘐嘐以作圣自期。
十九侍仁诚公官东粤，舟中静坐逾月，恍然如有所见。归而证诸经史，深思密体，益觉亲切。因纳质耿简公，相与微谈，卓尔自信。邑有二程先生祠，日与友辈聚其中，参订宗旨，以良知之说为不可易，终身推明焉。举孝廉先余三岁。余成进士，而弟两中副车，乃筑室舍北，一意潜养，有“心从一悟远，书足十年藏”之句，即环堵萧然，弗屑也。晚稍闻户外事。
巡抚徐公，弟监临师，知弟深，托为约主，作《圣谕六言》以教人，闻者辄感动，至有泣下者。又条二十事上邑侯，如革房保及里胥、杂役，增邮马诸款，俱切中时弊，邑人便之。
城南有河，水涨，辄艰于渡，溺死者时闻。弟力举为浮桥以济，费颇钜。然弟一言出，而人喜应之，不月而成，至今利涉。余有记。
小民燕保祖者，为盗所诬，几不能解。弟廉其冤，因会讲约，公请于邑侯，立释，一邑称快，弟亦不以为德也。
余官京国，弟侍仁诚先生公累年，丧毕，偕余北上，应省试，竟屈。始慨然曰：“古人云：一命之士，苟存心于济物，于人必有所济。苟行吾志，仕何必达！况明道化人，真吾事也。”
勉就寿州学正，甫至，按籍得诸贫士，谓来谒者曰：“诸生有数年不一见先生者，以束修无具耳，余不尔督。”督之朔望日，集明伦堂讲学行礼，设四科以教之。首德行，次经济，三制义，四诗赋。每月三九日为文会，经书各拈一义，间试七义，皆设法为供应。烧烛达旦，略无倦色。来问学者，接待无虚晷，厅事至不能容。竭力捐助，约创循理馆以居之。又于学宫隙地，立射圃，暇率诸生习射其中。卫士及官舍来者听。
诸生故多向有司陈乞，州刺史笞之，设策于门，纪往来者。学师侦之，以为优劣状。弟曰：“不能使人洗心涤虑，而密侦之以相倾，吾不忍为也。”由是诸生感泣，以向公庭为戒。监司刺史称寿士风丕变。
寿乡饮，相沿陋习，择有力者宾之，素封之家，见诸生及门，如索逋负。弟察其贫而贤者二人，率诸生诣宣圣前，令各以意轩轾之，无异议，即举以风。是以诸生致客者，卮酒不忍受也。所礼宾，恐同官未必如弟介。后以百钱谢。皆曰：钱岂不爱，如愧黄君何！卒不费一钱。故饮日堂上喧哗，不克成礼，弟喻诸生曰：“吾以此相若辈敬怠。”且设相礼二人监之，终始肃如。
奸胥某诬诸生某为盗，未鞠讯即暗毙之，冤逾数年。弟廉得其实，力白主者置之法。民范宗礼以冤左辟，株及李生见黜。弟请于学使，李生得肄业如初，卒成佳士，宗礼亦获释。
迁南雍学正，国子生有母病危，极求去者。例司成不得私谒请事，欲俟公请，而生迫不忍待。会弟与同官宴集，共举之去。及司成询其故，众无以应。弟毅然曰：“此某教之也。司成原以孝教诸生，以周旋进退之仪而贻人子终天之恨，非所以成公意也。”司成为之解颐。
同官有吴姓者，客死，不能归。南雍例，死于官者，率为之超拔一生以当赙。时司成严其例，即至尊庆者，不以相假，恐援为口实，意难之。弟从容庆曰：“属吏客死，贫无以归，一时更有此例乎！不以嘱托坏朝廷之法，是谓至公；不以嫌疑废赒恤之恩，是谓至仁。公此举不妨与国人共闻见之。某虽愚，不敢以是累公也。”司成明白其事，行之，且服其识焉。
弟素无疾，又注意养生家言，每夜漏尽必起跌坐，咽津液自润，食必坐少顷，坐必毖风。居仁成先生丧，独卧外室，后遂以为常。移官南雍时，取道过家，对余言：“迩日幸少健。”入春乃渐瘦削，饭食少减。五月中，忽称右臂痛，药之旋愈。乃请就文昌阁避暑自摄。又六月，复患腹胀，然犹冠带见客，围棋清啸，无大苦。时独四子墀侍。延国医且遍，不奏效。友人邓葆之为筮，得谦，掩泣曰：“君子有终，殆不起矣。”十九日大渐，二十三日闻转户部司务之命，而疾弗可为，二十六日属纩矣。滨卒，无一语及家事，向墀曰：“吾能自归，不与吴君同，必无以赙烦人也。”大司成罗公，少司成刘公，谋所以归衬者，闻言而止。悲哉！
弟长不及中人，而眉目清婉，容色泽皙，貌恭气和，望之知为学道人。事亲孝，事兄弟。遭仁成公丧，一哭而病，几不起。居苫三年，食寝如礼。先孺人早背，食贫不能厚敛，终身不忍服华鲜，不知者皆以为俭。一日对门徒语及朱百年事，不觉流涕，乃知其朴素，非独天性然也。余禀遵先大人之严训，立祠堂，置祭田，赡贫给孤，与弟成之。修族谱，立规条若干，祭时使人诵之以儆不率者，俱弟手定焉。
与朋友交，不敢侮然诺。生平无厉激之色，无诡异之行，而好义，喜急人之难。其于取予，虽一介必严也。源湜早卒，遗孤女，弟哭之曰：“而妇幸有妊，若举子，必为婚姻焉。”博士张某者，与弟善，病且革，以十金属弟曰：“两孤幼，幸有薄田，赋役恐相苦，请以是充二三年之输，后不敢烦也。”弟谨诺，抚之如子，大小事则左右之，为择师与儿辈共事，岁赋十许年，吏胥未尝踵其门。及长，补诸生，次者毕婚，始以原金还，曰：“此若翁所托也，幸无相负。”
寓京师时，有都督王姓者，以无妄受累，知弟与主者称知己，属白其事，主者谅弟无他，得解。一日，持八百金为谢。弟曰：“利诚厚，顾以义始，而以利终之，吾不忍负主者明。”坚不受，亦绝口不道其事。
喜读书，自天文地理，礼乐兵制，旁及百氏，无不通晓，而断以独解，必可见诸施行。官寿春时，会修神祖实录，学使者属纂江北诸郡事备采择。弟显幽阐微，细大必收，于名宦乡贤忠孝节烈未经表扬者，尤加意传之。
妖贼逼徐，征兵于寿，檄弟募士为防。弟先期示秋毫无所取，孤贫不能从事者免之。民喜跃，应者如响，不数日得壮士千余人，分为三等以应募。镇阳人某，素剽悍，不肯入籍，弟笞之，既被责，不忍去，愿为公死。怪问之，曰：“某从不见爱人如公者，愿为公死。”为注义勇。远近闻者争趋之。舒城有李生者，所与多烈士，奉弟檄，亦数百里来会。宿迁之役，弟与有力焉。
官南雍，司成于春祭前一月属阅乐器，订讹误，补亡缺。既修成，先一日演于彝伦堂，一时改观。司成以大儒目之。
假使弟抽石室之藏，当教胄之任，必足以昭信百代，养成九德。即不然而获以北当辽，南当蛮，亦能奏人和之效，不至如兵逃将溃，莫可禁制。顾负文武才，而不得展其用，识者惜之。然诸所措置，亦可窥其一斑矣。
与余才性稍异，而心无不同；爱敬笃挚，而学每相济。其为学以静入，以悟精，以修实。近年以来，诣益深确。说道路，醒豁痛切；与人言，必抉心髓以相示，语亦中人心髓，以故闻者速化焉。每对予言：“仁者以万物为一体，或以言，或以事，或在人，或在身，皆行仁之官，了无间也。”故其树德多此类。尝云：“意是本体，诚意是功夫。”又云：“只有人欲，更无天理；只有天理，更无人欲。”滨卒，贻诗同志云：“五十六年学道客，此心日与圣贤游。莫把空虚来误认，生机一点是尼丘。”其所自得，发为议论若此。
少功文辞，语不惊人不以出口。志学后，惟取其合于六艺平实雅正者，乃著于篇。故文章奇颖蒨丽，视少稍逊，而于道则深矣。约生平所著书，有《为学宗序》、《程祠会条》、《耿恭简祠约》、《问津纪略》、《论易大指》、《理学杂著》、《经礼略》、《古史臆说》、《循礼院约》、《丛桂会语》、《聊以遣怀诗》、《半佣集》。俱锓版藏家，俟续梓。《南雍志》成，版存南雍。
一崇祀南京理学二十四先生公祠，一专祠祠寿春讲院祠，一崇祀黄安耿恭简专祠，一崇祀本县乡贤祠，凡四处俎豆云。
生于隆庆辛未年十一月二十四日，卒于天启丙寅年又六月二十六日，年五十又六。娶于李。长子坤，国学生，娶邓女，即践源湜约。次子城，贡生，出后余，娶举人段养度女。仕迹详《行略》并《三楚文献录》。葬西畈头黄家楼则乾 向茔界，上抵大路直，下至塘边，内棉田二块，左齐老屋基，右抵田边为界，有碑。妣李氏，葬藕塘嘴。明敕封孺人。生子五：长坤，次城，三圻，四墀，五堦。城出继彦士。三子圻，廪生，娶西安府同知王一凯女。四子墀，邑廪生，娶诸生方应微女。五子堦，国学生，娶诸生张溶女。女一，许聘国学生王化隆之子。孙家让，邑诸生，娶选贡熊烈献女，系坤出。孙国让，聘顺天判耿应昌女，系城出。孙兴让，系圻出；孙信让，系墀出。孙朝让、揖让，俱系堦出。
赐进士出身、贵州道监察御史伯兄彦士撰次
人物事迹
黄彦士与楚党《明史·李朴传》（列传第一百二十四）
李朴，字继白，朝邑人。万历二十九年进士。由彰德推官入为户部主事。四十年夏，朴以朝多朋党，清流废锢，疏请破奸党，录遗贤，因为顾宪成、于玉立、李三才、孙丕扬辨谤，而荐吕坤、姜士昌、邹元标、赵南星。帝不听。明年，再迁郎中。齐、楚、浙三党势盛，稍持议论者，群噪逐之。主事沈正宗、贺烺皆与相拄，坐贬官。朴性戆，积愤不平。其年十二月，上疏曰：
朝廷设言官，假之权势，本责以纠正诸司，举刺非法，非欲其结党逞威，挟制百僚，排斥端人正士也。今乃深结戚畹近坐，威制大僚；日事请寄，广纳赂遗；亵衣小车，遨游市肆，狎比娼优；或就饮商贾之家，流连山人之室。身则鬼蜮，反诬他人。此盖明欺至尊不览章奏，大臣柔弱无为，故猖狂恣肆，至于此极。臣谓此辈皆可斩也。
孙玮孙玮、汤兆京、李邦华、孙居相、周起元各争职掌，则群攻之。今或去或罚，惟存一居相，犹谓之党。夫居相一人耳，何能为？彼浙江则姚宗文、刘廷元辈，湖广则官应震、吴亮嗣、黄彦士辈，山东则亓诗教、周永春辈，四川则田一甲辈，百人合为一心，以挤排善类，而赵兴邦辈附丽之。陛下试思居相一人敌宗文辈百人，孰为有党耶？乃攻东林者，今日指为乱政，明日目为擅权，不知东林居何官？操何柄？在朝列言路者，反谓无权，而林下投闲杜门乐道者，反谓有权，此不可欺三尺竖子，而乃以欺陛下哉！至若黄克缵赃私钜万，已败犹见留；顾宪成清风百代，已死犹被论；而封疆坐死如陈用宾，科场作奸如韩敬，趋时鬻爵如赵焕，杀人媚人如熊廷弼，犹为之营护，为之称冤。国典安在哉！斋望俯望俯察臣言，立赐威断，先斩臣以谢诸奸，然后斩诸奸以谢天下，宗社幸甚。
疏奏，台谏皆大恨。宗文等及其党力诋，并侵居相，而一甲且罗织其赃私。帝雅不喜言官，得朴疏，心善之。会大学士叶向高、方从哲亦谓朴言过当，乃下部院议罚。而朴再疏发亮嗣、应震、彦士、一甲赃私，及宗文、廷元庇韩敬、兴邦媚赵焕状，且言：“诗教为群凶盟主，实社稷巨蠹，陛下尤不可不察。”帝为下诏切责言官，略如朴指。党人益怒，排击无虚日。侍郎李汝华亦以属吏出位妄言劾朴。部院议镌朴三级，调外任，帝持不下。至明年四月，吏部奉诏起废，朴名预焉。于是党人益哗，再起攻朴，并及文选郎郭存谦。存谦引罪，攻者犹未已。朴益愤，复陈浙人空国之由，追咎沈一贯，诋宗文及毛一鹭甚力，以两人皆浙产也。顷之，又再疏劾宗文、一鹭及其党董定策等。帝皆置不问。其年六月，始用阁臣言，下部院疏，谪朴州同知。自后党人益用事，遂以京察落其职。
天启初，起用，历官参议。卒，赠太仆少卿。魏忠贤窃柄，御史安伸追论，诏夺其赠。崇祯初，复焉。[4] 黄彦士与明末党争明王朝中期，内阁制度发挥了重要作用，经过嘉靖、隆庆朝的发展，万历早期应该是内阁权力极盛的时期，张居正的改革让内阁成为政府运转的中枢，张居正实际上已经接近于现代首相的地位。
张居正死后，内阁权利被大大削弱，以至于无论谁入主内阁，都面临着被各党势力围攻的局面，所以从万历中期开始，党争逐渐取代内阁首辅之争，成为明晚期政治斗争的主要形式。
党争的第一阶段为万历中期至天启初年，“浙江则姚宗文、刘廷元，湖广则官应震、吴亮嗣、黄彦士，山东则亓诗教、周永春”，齐楚浙三党联合起来对抗东林党。当时正值满洲人开始崛起，神宗排除东林党人的干扰，重用辽东统帅熊廷弼，确保了边疆的稳定。神宗死后，明朝历史上两位既无德又无能的昏君—光宗和熹宗先后即位，这爷儿俩从来就没入过先帝的法眼，神宗曾有意于让三子朱常洵即位，而对这长子嫡孙不但不好好培养，反而处处排挤和压制，据说熹宗即位的时候，连大字都不认识几个。皇帝对三子的偏爱最终引发所谓争国本事件，和嘉靖年的大礼仪事件类似，不过这次是以皇帝的妥协而告终。光宗整天沉溺于女色，御史黄彦士致言：“(皇帝)急在保摄，然保摄之道，无如日御讲读，接宫妾之时少，接贤士之日多。以练事则嗜欲夺而身益固。”给事中李若珪建言：“天下劳形摇精之事，多在快心适意之时。一切声色靡丽，少近于前，则寡欲而心清、神凝而气畅。”话说得都挺重的，可这小子不听，当了二十九天皇帝就一命呜呼。熹宗初年，辽东统帅、楚党成员熊廷弼被东林党人弹劾，“振基、孟祯等持勘议甚力。而官应震、吴亮嗣、黄彦士等驳之。帝竟纳玮言，令廷弼解职。”自此辽东战事逆转直下，而满洲人也开始壮大。
明朝党争的第二阶段大致是熹宗天启中后期，这也是党争最激烈的阶段，主要是东林党与阉党之争。此时齐楚浙党势衰，另一方面也可能是看准了“木匠皇帝”是个扶不起的阿斗，官应震、吴亮嗣、黄彦士等人先后辞职归籍，还有一部分人则归附于阉党魏忠贤。天启后期阉党在与东林党的争斗中逐渐取得优势，东林党遭到了残酷的打压。
明朝党争的第三个阶段是在明崇祯皇帝在位时期。崇祯初期即对阉党魏忠贤予以剪除，但是他也回天乏力。后来辽东统帅袁崇焕矫诏擅杀毛文龙、清兵攻打北京城、李自成起义，明政权也就一步步走向灭亡的深渊。